b'\n_START_ARTICLE_\nGal Margu\xc4\x8d\n_START_SECTION_\nZa\xc4\x8detki\n_START_PARAGRAPH_\nPrve rokometne korake je naredil pri 7 letih, pod taktirko profesorja Toneta Gor\xc5\xa1i\xc4\x8da, kjer je pre\xc5\xbeivel dve sezoni in se nato preselil k trenerju Vladu Murku. \xc5\xa0portna pot ga je nato vodila skozi vse mlaj\xc5\xa1e selekcije kluba Celje Pivovarna La\xc5\xa1ko, kjer je imel vseskozi vidno vlogo in si zagotovil tudi nastop v kadetski in mladinski reprezentanci.\n_START_SECTION_\nCelje\n_START_PARAGRAPH_\nZa \xc4\x8dlansko ekipo Celjanov igra od leta 2014. V sezoni 2014-15 je prvi\xc4\x8d zaigral v najmo\xc4\x8dnej\xc5\xa1em klubskem tekmovanju, Ligi prvakov. 15. februarja 2015 je dosegel prve zadetke v tem tekmovanju, ko je v gosteh pri mad\xc5\xbearskem Veszpremu zadel trikrat. V sezoni lige prvakov 2015-16 je dosegel skupno 20 golov. Prav na zadnji tekmi te sezone je doma proti Be\xc5\xa1ikta\xc5\xa1u dosegel svoj dotedanji strelski rekord, ko je zadel kar osemkrat.\n_START_SECTION_\nKadeti\n_START_PARAGRAPH_\nLeta 2014 je bil v postavi slovenske kadetske reprezentance, ki je na Olimpijskih igrah za mlade na kitajskem osvojila zlato medaljo. V finalni tekmi je za zmago proti Egiptu dosegel osem zadetkov, od tega pet iz \xc4\x8drte sedmih metrov od petih izvajanj in bil skupaj z Jancem najbolj\xc5\xa1i strelec finala.\n_START_SECTION_\nMladinci\n_START_PARAGRAPH_\nBil je v postavi slovenske mladinske selekcije starosti do 19 let, ki je leta 2015 na Svetovnem prvenstvu v Rusiji zasedla drugo mesto in osvojila srebrno medaljo.\n_START_SECTION_\nOsebno\n_START_PARAGRAPH_\nGal prihaja iz rokometne dru\xc5\xbeine. \xc5\xbde dedek je bil znan vratar, starej\xc5\xa1i brat Ga\xc5\xa1per pa je \xc4\x8dlan evropskega rokometnega velikana Veszprema in tudi slovenski reprezentant.'